Αναφορικά με τα υγειονομικά πιστοποιητικά ενδοκοινοτικού εμπορίου (INTRAs) διαπιστώθηκαν τα ακόλουθα:

Εγκρίνονται μεταφορές ζώντων ζώων από τα κράτη-μέλη αναχώρησης των φορτίων, με ελλιπείς προγραμματισμούς στο ημερολόγιο ταξιδιού από τους διοργανωτές. Δεν δηλώνονται οι λιμένες της διαδρομής (παρά το ότι η Κεντρική Αρμόδια Αρχή της Χώρας έχει αποστείλει από το 2023 ενημερωτικά σημειώματα προς τις αντίστοιχες Αρμόδιες Αρχές των κρατών-μελών αναχώρησης). Επίσης δεν δηλώνονται όλα τα σκέλη του ταξιδιού μέχρι τον τελικό προορισμό. Συχνά, διαπιστώθηκαν πολλές στάσεις στα διάφορα τμήματα των ταξιδιών που δεν προβλέπονταν αρχικά στα ημερολόγια. Τέλος, οι επίσημοι επιθεωρητές διαπιστώνουν στο Τμήμα 4 χειρόγραφες διορθώσεις που δεν τεκμηριώνονται και γι αυτό ζητούν να αποσταλούν οι εκτυπώσεις από τα συστήματα GPS των οχημάτων ώστε να επιβεβαιωθεί η τήρηση του προγραμματισμού και των αναγραφόμενων στο τμήμα 4 των ημερολογίων ταξιδίου. Οι συγκεκριμένες εκτυπώσεις σε πολλές περιπτώσεις δεν αποστέλλονται και συνήθως ζητείται αμοιβαία συνδρομή από το εκάστοτε κράτος μέλος.

Όλα τα παραπάνω δυσχεραίνουν κατά πολύ το έργο των επίσημων επιθεωρητών στον έλεγχο του ήδη πραγματοποιηθέντος σκέλους των ταξιδιών αλλά και στην εκτίμηση του εναπομείναντος σκέλους των ταξιδιών.